Vista do Huascarán e a Cordillera Blanca desde Jimbe
O Huascarán localízase no centro do Perú
O **Huascarán**, con 6 768 metros, é a cima máis alta do Perú e a cuarta maior da América do Sur. Está situada na Cordillera Blanca, nos Andes centrais peruanos, na provincia de Yungay.

É característica a súa dupla cima: a máis elevada, Huascarán Sur (6 768 m) está separada polo colado da Garganta do Huascarán Norte, de 6 655 metros.

A montaña e o territorio circundante están incluídos no Parque Nacional de Huascarán, declarado Patrimonio da Humanidade en 1985.

Étimo
-----

O seu nome procede do quechua *waskha* (cadea) e *ran* (pedras ou montañas rochosas). Huascarán significa, entón, *cadea de montañas*.[] Hai, ademais, diversas lendas acerca da orixe do nome Huascarán, pero a máis verosímil conta que «o inca Huayna Cápac ao pasar por Yungay deulle o nome do seu fillo primoxénito, Huáscar, á montaña máis alta e fermosa», porque Huascarán tamén se pode interpretar como «A montaña de Huáscar».[]

Historia
--------

A cima norte foi alcanzada en 1908 por unha expedición norteamericana, da que formaba parte Annie Smith Peck.

A primeira ascensión ao Huascarán Sur rexistrada foi realizada o 20 de xullo de 1932, por unha expedición xermano-austríaca, encabezada por H. Bernhard, E. Hein, H. Hoerlin e E. Schneider.

O 10 de xaneiro de 1962 rexistrouse un alude iniciado no pico norte do Huascarán. Desapareceron 4 000 habitantes e varias poboacións foron criticamente danadas: Ranrahirca, Shacsha, Huarascucho, Yanama Chico, Armapampa e Uchucoto.

O 31 de maio de 1970, un gran terremoto provocou o desprendemento dunha enorme cantidade de xeo, neve e rochas desde a cima norte, causando o sepultamento da cidade de Yungay, a morte de máis de 20 000 persoas e a desolación de boa parte dos arredores.

Desde xullo ata setembro de 1979, o alpinista e médico Nicolas Jaeger viviu 60 días, só, a 6 700 m de altura, xusto nas proximidades da cima do Huascarán, para estudar os efectos da hipoxia no seu propio organismo. Como resultado da experiencia realizouse a película *Operación Supervivencia*.

Notas
-----

1. ↑  Centre, UNESCO World Heritage. "Huascarán National Park.". *whc.unesco.org* (en inglés). Consultado o 2018-06-28.
2. ↑  Centre, UNESCO World Heritage. "Huascarán National Park. Advisory Bodies Evaluations". *whc.unesco.org* (en inglés). Consultado o 2018-06-28.
3. ↑  "Annie Smith Peck : American mountain climber". *Encyclopedia Britannica* (en inglés). Consultado o 2018-06-28.
4. ↑  Ricker,, John ((1981 printing)). *Yuraq Janka : guide to the Peruvian Andes* (en inglés). Banff: Alpine Club of Canada. p. 83. ISBN 093041005X. OCLC 3767297.
5. 1 2  "Aludes en la provincia de Yungay" (en castelán). Arquivado dende o orixinal o 28-06-2018. Consultado o 2018-06-28.
6. ↑  "Nicolas Jaeger au pays de l'oxygène rare". *Le Monde.fr* (en francés). Consultado o 2018-06-28.

Véxase tamén
------------

### Ligazóns externas

* Ascencións ao Huascarán ata 1970

|  |  |
| --- | --- |
| Control de autoridades | 
* Wd: Q200935
* WorldCat
* VIAF: 315527569
* BNF: 12429520q
* EBID: ID
* GEC: 0033109
* GeoNames: 3696347
* LCCN: sh91006494
* NKC: ge129355
* Peakbagger: 8465
* SummitPost: 150254

 |